进善旌赋（以设之通衢俾人进善为韵）
李逢吉 (Tang)
皇唐之与伊唐也。浚哲文思。异代同时。咸进善以钦若。又建旌以求之。不进善焉。何以延侧陋之士。不彰别也。何以嘉谠正之词。是宜式创宏模。聿陈令典。缀析羽以藻耀。植修竿之偃蹇。相其地以崇树所宜。因其人以康庄是践。即之者有以翊圣。瞻之者于焉迁善。忠謇之徒。风驰云趋。毕效臣节。同膺帝俞。犹金砺而君臣合契。类土圭而形影相符。回立岧亭。而克同国柄。直行劲挺。而自陟天衢。由是悉索草茅。罔资介傧。高悬垂逮下之德。仰视知不言之信。咸策足以员来。思捐躯而自徇。同于舞羽。至诚之感必臻。异彼弨弓。非礼之招不进。大哉求仁。其必有因。懿此标表。本乎咨询。制其事者。上惟允恭之帝。集其下者。众皆可封之人。是必随谤木以用舍。与谏鼓为等伦。若夫容卫繁多。制度奇诡。元蛇始务其厌胜。翠凤式崇乎侈靡。熊虎之示勇则那。日月之比崇徒尔。宁有裨于启沃。且无取于率俾。伟夫有台有宫。胡为乎途中。所以阐于圣聪。使无不通。爰树爰揭。岂惟乎人悦。所以尊彼隽杰。使皆就列。然后朝廷迈德嗣于羲轩。得贤方于稷契。躬好问之裕。有知人之哲。固以日奏于嘉言。矧斯旌之攸设。